Шарл Азнавур

Шарл Азнавур (фр. Charles Aznavour, јерм. Շառլ Ազնավուր, право име Шанур Вахинаг Азнавурјан, јерм. Շահնուր Վաղինակ Ազնավուրյան; Париз, 22. мај 1924 — Париз, 1. октобар 2018) био је француски композитор, пјесник и глумац јерменског поријекла. Познат је по јединственом тенору који са лакоћом постиже и најдубље и највише тонове и по меланхоличној боји гласа. Глумио је у преко 60 филмова, компоновао око 1.000 пјесама (укључујући и око 150 на енглеском, 100 на италијанском, 70 на шпанском и око 50 на њемачком језику) и продао преко 100 милиона носача звука. Биографија Азнавур је рођен у Паризу, као син јерменских имиграната Михаела Азнавурјана и Кнар Багдасарјан. Његови родитељи су такође били умјетници, и од раног доба су га увели у свијет позоришта. Почео је да наступа кад је имао девет година, и ускоро преузео умјетничко име „Азнавур“. Његова каријера је ухватила залет када га је примијетила Едит Пијаф и уредила да иде са њом на турнеју по Француској и Сједињеним Америчким Државама. У Сједињеним Америчким Државама га често називају „француским Френком Синатром“, који као и он највише пјева о љубави. Пјевајући на многим језицима (француском, енглеском, италијанском, шпанском, њемачком, руском, јерменском и португалском), са лакоћом је наступао на свим великим догађајима широм свијета. 1970их година је постигао велики успјех у Уједињеном Краљевству са пјесмом „She“ („Она“), која је отишла у сами врх свих листа најпопуларнијих пјесама. Током 1978. одржао је концерте у Београду и Нишу и у Крушевцу. 90. рођендан је прославио концертом у Берлину. Човјекољубље Азнавур се бавио хуманитарном помоћи Јерменији од 1988. године, када се десио велики земљотрес у тој земљи, кроз свој програм „Азнавур за Јерменију“. Скупа са својим зетом и коаутором Жоржом Гарваренцом написао је пјесму „Pour toi Armenie“ („За тебе, Јерменијо“) која је била у врху музичких листа око 3 мјесеца. У централном дијелу Јеревана налази се трг, у Абовској улици, који носи име по Шарлу Азнавуру. Године 1995. Азнавур је постављен за амбасадора и сталног делегата Јерменије при УНЕСКУ. Такође, Азнавур је члан савјета повјереника Међународног јерменског фонда. Та организација је од 1992. године прикупила више од 150 милиона америчких долара за хуманитарну помоћ и помоћ у развоју инфраструктуре Јерменије. Шарлу Азнавуру је додијељена титула официра (Officier) Легије части 1997. године. Најпопуларније пјесме Слиједи листа најпопуларнијих пјесама Шарла Азнавура, на основу званичне компилације пјесама из 2001. године: Toi et Moi The Sound of Your Name (са Лајзом Минели) The Old Fashioned Way She Tu t'laisses Aller La Mamma Que C'est Triste Venise For Me Formidable Il Faut Savoir Et Pourtant Non Je N'ai Rien Oublie Qui Yesterday When I Was Young Une Vie D'amour (са Миреј Матје) La Bohème Hier Encore Sur Ma Vie Embrasse-moi Ave Maria Филмска каријера Током дугог низа година музичке каријере, Азнавур се опробао и као глумац у преко 60 филмских остварења. 1960. године је играо главну улогу („Едуар Саројан“) у филму Франсое Трифоа „Пуцајте на пијанисту“. Такође је глумио у филму из 1974. године „Десет малих црнаца“ (енгл. „And then there were none“). Поред њих, Азнавур је играо и споредну улогу у њемачком филму из 1978. године, „Лимени бубањ“, добитнику Оскара за најбољи страни филм 1979. године. 2002. године је играо једну од главних улога у филму „Арарат“, који се бави геноцидом Турске над Јерменима. Од 1948. бележио је камером је камером свој живот од чега је касније настао документарни филм „Aznavour by Charles”. Награде Награде и признања: 1971 — Почасна награда „Златни лав“ на Венецијанском филмском фестивалу за италијанску верзију пјесме „Mourir d'aimer“ 1971 — Едисонова награда 1995 — Велика медаља Француске академије 1995 — Амбасадор добре воље и стални делегат Јерменије при УНЕСКУ 1996 — Увођење у Алеју славних композитора 1997 — Побједник у мушкој категорији француског такмичења „Победа француске музике“ 1997 — Почасна награда „Цезар“ 1997 — Официр (Officier) Легије части 2003 — Златни печат Југословенске кинотеке 2004 — Народни херој Јерменије 2006 — Почасна награда на тридесетом Филмском фестивалу у Каиру Поред ових, године 1998. Азнавур је изабран за Забављача вијека по избору „Си-Ен-Ена“ и читаоца онлајн часописа „Тајм онлајн“ широм свијета. Добио је око 18% гласова, више од Елвиса Преслија и Боба Дилана. Референце Спољашње везе Шарл Азнавур на веб-сајту IMDb (језик: енглески) Званична презентација Архивирано на веб-сајту Wayback Machine (27. децембар 2017) (језик: енглески) Биографија (језик: енглески) Јерменско-руски сајт обожавалаца (језик: руски) Моји утисци о Азнавуру („Политика”, 5. октобар 2018)